Jo Nesbø innlagt på sykehus - avlyser konsert
Det melder Telemarksavisa . Det er konserten under Skien Live lørdag som nå går i vasken for Di Derre-fans i Grenlandsområdet. En konsert i Drøbak må også avlyses. VG kjenner til at Nesbøs sykdom også har ført til avlysninger av intervjuer og pressetreff i forbindelse med utgivelsen av Di Derres nye plate. I en pressemelding på bandets Facebook-side står det at bandet beklager avlysningen: Dette er meldingen fra Di Derres Facebook-side: «Di Derre må dessverre avlyse helgens konserter. Vi beklager på det sterkeste, men pga akutt sykdom har Jo Nesbø blitt innlagt på sykehus, og helgens konserter må derfor avlyses. Vi håper på raskt bedring for Jo, slik at de kommende konsertene går som planlagt. Jo er selvsagt veldig lei seg for den inntrufne situasjonen. Di Derre» Fra apparatet rundt Jo Nesbø og Di Derre får VG opplyst at Nesbø allerede er på bedringens vei og at sykdommen ikke skal være alvorlig. Det er uvisst hvorfor Nesbø ble innlagt. En time etter den opprinnelige Facebook-posten ble meldingen oppdatert med setningen: «Han er under behandling og på bedringens vei». Timingen er mildt sagt dårlig for Di Derre ettersom bandet fredag kommer med sin første plate med nye sanger på tyve år og skal bruke resten av året til å feire sitt 25-årsjubileum. Di Derre består i dag av Unni Wilhelmsen, Magnus Larsen, Espen Stenhammar, Lars Jones og Halvor Holter, foruten Jo Nesbø. les også (VG+)
Jo Nesbø har blitt akutt syk og må avlyse helgens konsert med Di Derre lørdag.